የጦር ኃይሎች ምክትል ጠቅላይ ኤታ ማዦር ሹም የመከላከያ ኦፕሬሽን ዘርፍ ኃላፊ ሆነው ተሾሙ
ለኢትዮጵያ አየር ኃይል ዋና አዛዥና ለመከላከያ ሎጂስቲክስ ዘርፍም ሹመት ተሰጥቷልጠቅላይ ሚኒስትርና የጦር ኃይሎች ጠቅላይ አዛዥ ዓብይ አህመድ (ዶ/ር)፣ የጦር ኃይሎች ምክትል ጠቅላይ ኤታ ማዦር ሹምና የመከላከያ ሎጂስቲክስ ዘርፍ ኃላፊን፣ የመከላከያና ኦፕሬሽን ዘርፍ ኃላፊ አድርገው ሾሙ፡፡የመከላከያ ኦፕሬሽን ዘርፍ ኃላፊ ሆነው ሐሙስ ሰኔ 14 ቀን 2010 ዓ.ም. የተሾሙት፣ የጦር ኃይሎች ምክትል ጠቅላይ ኤታ ማዦር ሹም ጀኔራል ብርሃኑ ጁላ ናቸው፡፡በዕጩ መኰንንነት ከተመረቁ በኋላ በተለያዩ የሥራ ዘርፎችና ኃላፊነት ላይ እንደነበሩ የተነገረላቸው ጄኔራል ብርሃኑ፣ በ2006 ዓ.ም. በደቡብ ሱዳን የተባበሩት መንግሥታት ድርጅት ሰላም አስከባሪ ኃይል ዋና አዛዥ፣ በ2002 ዓ.ም. የኢትዮጵያ የመከላከያ ሠራዊት የምዕራብ ዕዝ ዋና አዛዥ፣ ከ1998 እስከ 2001 ዓ.ም. የማዕከላዊ ዕዝ ምክትል አዛዥና በመከላከያ ሚኒስቴር ውስጥ በተለያዩ ኃላፊነቶች ሠርተዋል፡፡ በላይቤሪያ የተባበሩት መንግሥታት ድርጅት ሰላም አስከባሪ ኃይል ዋና አዛዥም ሆነው ሠርተዋል፡፡ ከአርባ ምንጭ ዩኒቨርሲቲ የመጀመርያ ዲግሪያቸውን፣ እንዲሁም ከእንግሊዝ ግሪንዊች ዩኒቨርሲቲ ሁለተኛ ዲግሪያቸውን ማግኘታቸውም ታውቋል፡፡ጠቅላይ ሚኒስትር ዓብይ ሌላው የሰጡት ሹመት ለኢትዮጵያ አየር ኃይል ዋና አዛዥነት ነው፡፡ ዋና አዛዥ አድርገው የሾሟቸውም ሜጀር ጄኔራል ይልማ መርዳሳ ናቸው፡፡ ሜጀር ጄኔራል ይልማ የኢትዮጵያ አየር ኃይል ዋና አዛዥ ሆነው የተሾሙት፣ በቅርቡ የብሔራዊ መረጃና ደኅንነት አገልግሎት ዋና ዳይሬክተር ሆነው በተሾሙት ጄኔራል አደም መሐመድ ምትክ ነው፡፡ ሜጀር ጄኔራል ይልማ ከዚህ ሹመት በፊት የምዕራብ ዕዝ የአየር ኃይል አዛዥ እንደነበሩም ታውቋል፡፡ ጄኔራል ብርሃኑ ጁላ ኃላፊ የነበሩበትን የመከላከያ ሎጂስቲክስ ዘርፍን እንዲመሩ ሌተና ጄኔራል ሞላ ኃይለ ማርያምን ጠቅላይ ሚኒስትሩ ሾመዋቸዋል፡፡ ሌተና ጄኔራል ሞላ በአገር መከላከያ ሚኒስቴር በተለያዩ ኃላፊነቶች አገልግለዋል፡፡